Virallinen lehti nro C 142 , 21/05/1999 s. 0068



KIRJALLINEN KYSYMYS E-3006/98 esittäjä(t): María Sornosa Martínez (GUE/NGL) komissiolle (8. lokakuuta 1998) Aihe: Pego-Olivan suoalue Aikaisempien esittämieni kysymysten perusteella komissio on tietoinen Pego-Olivan suoalueen tilanteesta. Niin yhteisön kuin Espanjankin lainsäädännön jatkuva ja avoin rikkominen aiheuttaa korjaamattomia vahinkoja ilman, että mikään toimivaltainen taho estää niitä tapahtumasta. Pego-Olivan suoalue on Valencian autonomian toiseksi tärkein kosteikkoalue. Se on luonnonvaraisten lintujen suojelua koskevan direktiivin 79/409/ETY(1) perusteella julistettu erityiseksi suojelualueeksi ja sitä rahoitetaan LIFE-luonto-ohjelmasta vuodesta 1992 lähtien. Yhteisön ja autonomisen alueen lainsäädännön toistuva ja avoin rikkominen kuivaamalla aluetta (oikeuden kielteisistä päätöksistä huolimatta alueella on tällä hetkellä toiminnassa kolme vedenpoistopumppua) aiheuttaa sen, että päivä päivältä tämän luonnonalueen tila heikkenee. Sen jälkeen kun maa-alue on kuivattu, sitä aloitetaan viljelemään tehokkaasti käyttäen runsaasti tuholaismyrkkyjä, jotka puolestaan saastuttavat pinta- ja pohjavedet. Alueen pilaantumiseen liittyy myös muita tekijöitä, kuten 13. syyskuuta syttynyt tulipalo suoalueen lähistöllä. Kaikki tämä on osoituksena niistä huomattavista paineista, joiden kohteeksi Välimeren alueen suot joutuvat. Komissio kiinnostui aiheesta ja ilmoitti töiden valtuuttamisesta vastuussa olevalle Pegon kunnanhallitukselle mahdollisuudesta keskeyttää LIFEn kautta annettava rahoitus sekä lähetti edustajiaan alueelle. 1. Miten komissio on seurannut tilannetta tämän jälkeen? 2. Voiko komissio ryhtyä toimiin Espanjan ja autonomisen alueen hallituksia kohtaan sen johdosta, että ne eivät ole olleet kykeneviä vaatimaan, että lakia noudatettaisiin? 3. Mihin tehokkaisiin toimiin komissio voi ryhtyä estääkseen, että näitä rikkomuksia ei jätetä rankaisematta ja että lainsäädäntöä noudatetaan? Komission jäsenen Ritt Bjerregaardinkomission puolesta antama vastaus (26. marraskuuta 1998) Pego-Olivan suoalue on tärkeä luonnonsuojelualue, jonka tila huononee lain vastaisen maanviljelytoiminnan seurauksena. Espanjan viranomaiset julistivat Pego-Olivan suoalueen erityiseksi suojelualueeksi luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY 4 artiklan nojalla. Luonnontyyppien sekä luonnonvaraisen eläimistön ja kasviston(2) suojelusta 21 päivänä toukokuuta 1992 annetun neuvoston direktiivin 92/43/ETY mukaisesti "'Jäsenvaltioiden on toteutettava erityisten suojelutoimien alueilla tarpeellisia toimenpiteitä luontotyyppien ja lajien elinympäristöjen heikentymisen sekä niitä lajeja koskevien häiriöiden estämiseksi, joita varten alueet on osoitettu, siinä määrin kuin nämä häiriöt saattaisivat vaikuttaa merkittävästi tämän direktiivin tavoitteisiin.'" Tämä velvoite koskee direktiivin 92/43/ETY 7 artiklan nojalla myös erityisiä suojelualueita. Tästä johtuen komissio on päättänyt aloittaa tutkimuksen omasta aloitteestaan(3) ja pyytänyt Espanjan viranomaisilta tietoa alueen tilan huononemisen estämiseksi toteutetuista toimenpiteistä. Vastauksessaan Espanjan viranomaiset selittivät ryhtyneensä kaikkiin tarvittaviin hallinnollisiin ja juridisiin toimenpiteisiin, mukaan luettuna oikeusmenettely, pysäyttääkseen alueen tilan huononemisen. Tämän vastauksen perusteella komissio on päättänyt, ettei tässä tapauksessa yhteisön lainsäädäntöä rikota, sillä viranomaiset ovat suorittaneet velvollisuutensa direktiivin 92/43/ETY 6 artiklan mukaisesti ja ryhtyneet Espanjan lain mukaisiin toimenpiteisiin alueen tilan huononemisen estämiseksi. (1) EYVL L 103, 25.4.1979, s. 1. (2) EYVL L 206, 22.7.1992, s. 7. (3) Asia B-98/ 2014.